Document ID: 32000R1624

Euroopa Parlamendi ja nõukogu määrus (EÜ) nr 1624/2000,
10. juuli 2000,
millega muudetakse nõukogu määrust (EMÜ) nr 3330/91 liikmesriikidevahelist kaubavahetust käsitleva statistika kohta eelkõige tootenomenklatuuri lihtsustatud kohaldamise osas
EUROOPA PARLAMENT JA EUROOPA LIIDU NÕUKOGU,
võttes arvesse Euroopa Ühenduse asutamislepingut, eriti selle artiklit 95,
võttes arvesse komisjoni ettepanekut, [1]
võttes arvesse majandus- ja sotsiaalkomitee arvamust, [2]
tegutsedes asutamislepingu artiklis 251 sätestatud korras [3]
ning arvestades järgmist:
(1) Vastavalt nõukogu määrusele (EMÜ) nr 3330/91 [4] koostavad ühendus ja selle liikmesriigid üleminekuperioodi jooksul, mis algas 1. jaanuaril 1993 ning lõpeb pärit-oluliikmesriigis ühtsele maksustamissüsteemile ülemineku kuupäeval, liikmesriikidevahelist kaubavahetust käsitlevat statistikat (Intrastat).
(2) Siseturgu käsitlevate õigusaktide lihtsustamisega vastavalt SLIM-algatusele (Simpler Legislation for the Internal Market - siseturu kohta käivate õigusaktide lihtsustamine) loodetakse parandada ettevõtete konkurentsivõimet ja suurendada uute töökohtade loomise võimalusi.
(3) Süsteemi Intrastat lihtsustamine valiti SLIM-pilootprojektiks ning SLIM-Intrastat töörühma koostatud konkreetsed ettepanekud statistiliste andmete esitajate koormuse vähendamise kohta edastati Euroopa Parlamendile ja nõukogule, kus need tervitades vastu võeti.
(4) Üks selline ettepanek on tootenomenklatuuri lihtsustatud kohaldamine, kuna üldjuhul peavad andmeesitajad tooteliigitust keeruliseks.
(5) Oluline on lihtsustada nii ühendusesiseses kui ka ühendusevälises kaubavahetuses ühtsetel alustel kasutatavat koondnomenklatuuri, et eelkõige väikestel ja keskmise suurusega ettevõtetel oleks süsteemi lihtsam kohaldada; seoses sellega tuleks arvesse võtta liikmesriikide ning Euroopa kaubandus- ja tööstusorganisatsioonide vahel komisjoni juhtimisel SLIM-algatuse raames toimuvate arutelude tulemusi, nii et säiliks ühtse nomenklatuuri põhimõte.
(6) Lihtsustusläve kasutamine aitab tõhusalt vähendada eelkõige väikeste ja keskmise suurusega ettevõtete deklareerimiskohustusest tulenevat koormust,
ON VASTU VÕTNUD KÄESOLEVA MÄÄRUSE:
Artikkel 1
Määruse (EMÜ) nr 3330/91 artikli 28 lõike 5 esimene lõik asendatakse järgmisega:
"5. Lihtsustuslävedega vabastatakse andmeesitajad artikli 23 sätete täieulatuslikust täitmisest; kõnealused isikud peavad märkima artikli 13 lõikes 1 osutatud aruandesse ainult kuni kümme asjakohast koondnomenklatuuri alamrubriiki, mis on väärtuse poolest kõige olulisemad, ning seejärel liigitama muud tooted ülejäänud alamrubriikidesse vastavalt üksikasjalikule korrale, mille komisjon artikli 30 kohaselt kehtestab. Lisaks artikli 21 teises taandes osutatud arvkoodile tuleb iga eespool nimetatud alamrubriigi kohta märkida lähte- või sihtliikmesriik ja kauba väärtus."
Artikkel 2
Käesolev määrus jõustub järgmisel päeval pärast selle avaldamist Euroopa Ühenduste Teatajas.
Seda kohaldatakse alates 1. jaanuarist 2001.
Käesolev määrus on tervikuna siduv ja vahetult kohaldatav kõikides liikmesriikides.
Brüssel, 10. juuli 2000

Labels: 3
19